text: Flytrafik stoppet: Større passagerfly kørt af landingsbanen
  30 september 2017 kl. 10.34
  Al flytrafik til den tyske ø Sild er stoppet efter en Airbus A 320 fra Air Berlin er kørt af landingsbanen.
  Flyet fra Düsseldorf til Sild kørte af landingsbanen under landingen klokken 8.20 lørdag morgen.
  Af endnu ukendte årsager stoppede flyet ikke i tide, og det stoppede først 50 meter ude i det våde græs før et hegn. Det lokale politi i Harrislee oplyser i en pressemeddelse, at det regnede og der var dårlig sigtbarhed på uheldstidspunktet.
  Alle 82 passagerer og 6 besætningsmedlemmer slap uskadt fra uheldet, men måtte evakueres af den lokale redningstjeneste og brandvæsen.
  Politiet i Harrislee i pressemeddelelse: "På uheldstidspunktet regnede det, og der var dårlig sigtbarhed."
  Politiet var også hurtigt på stedet. De kunne konstatere, at der heldigvis ikke var nogen tilskadekomne.
  Tilsyneladende har flyet heller ikke taget skade, men det er sunket godt ned i den våde jord. Det er svært at få flyttet det tunge fly, og det er derfor stadig for tidligt at sige, hvor lang tid oprydningsarbejdet vil vare.
  Lufthavnen på Sild, der ligger syd for Rømø, er spærret, og lufttrafik til øen bliver omdirigeret.
  De tyske luftfartsmyndigheder har fået overdraget alle oplysninger om den fejlslagne landing til videre efterforskning.
  
  